Diari Oficial de la Generalitat Valenciana


Sumari del DOGV 7288, del 04-06-2014 (2014/4982)

RESOLUCIÓ de 19 de maig de 2014, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a la preparació de propostes a les convocatòries del Programa Marc d'Investigació i Innovació 2014-2020 (Horitzó 2020 - H2020) per a l'exercici 2014.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7288

Data del DOGV
:   04-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4982


Data del document
:   19-05-2014

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 19 de maig de 2014, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a la preparació de propostes a les convocatòries del Programa Marc d'Investigació i Innovació 2014-2020 (Horitzó 2020 - H2020) per a l'exercici 2014. [2014/4982]  
Un dels 5 objectius estratègics de l'Estratègia de Política Industrial de la Comunitat Valenciana Visió 2020 (EPI V2020), perseguix duplicar l'esforç empresarial en matèria d'I+D+i, portant el gasto en innovació empresarial fins a un 2 % del PIB. Per a això, entre les actuacions previstes dins de l'eix 2 I+D+i de l'EPI V2020, es prioritza incrementar el retorn de fons de la Unió Europea que les empreses de la Comunitat obtenen per a desenrotllar els seus projectes d'I+D. La motivació és clara: els fons amb què es doten els programes europeus d'I+D, especialment en el cas de la iniciativa Horitzó 2020, són cada vegada majors, s'orienten a la consecució de la prioritats comunes d'Europa i establixen les pautes que han de seguir les empreses que aspiren a desenrotllar iniciatives innovadores capaces de competir a nivell internacional.  
  
Horitzó 2020 (H2020) és el nou Programa Marc d'Investigació i Innovació de la UE per a finançar projectes d'I+D+i de diverses àrees temàtiques en què participen empreses, investigadors, centres tecnològics i entitats públiques, i compta amb 76.880 milions d'euros per al període 2014-2020. L'objectiu estratègic de participació de la Comunitat Valenciana en H2020 és incrementar els retorns financers des d'un 6,8 % del total de fons europeus que van arribar a Espanya en el VIIPM al 9,5 % per a este pròxim període 2014 € 2020. Això suposa un notable esforç de suport a la participació de les empreses i entitats de la Comunitat Valenciana i en especial de les pime, alineat amb el repte d'Espanya. Per tant és responsabilitat dels programes regionals i nacionals establir totes les mesures d'impuls i suport perquè les empreses es troben en les millors condicions per a accedir a les convocatòries europees d'I+D.  
Conscient d'això, la Conselleria d'Economia, Indústria, Turisme i Ocupació, a través de l'IVACE, posa en marxa la present convocatòria amb l'objectiu d'impulsar i facilitar la preparació de propostes per a les convocatòries empresarials de H2020. Amb esta convocatòria, es perseguix, a més, que la qualitat de les propostes presentades i, per tant, la seua possibilitat d'obtindre èxit siga el més elevada possible.  
Per a això s'establix un nou mecanisme de préstecs a interés 0 % que permeten la preparació de propostes recolzant-se en una assistència tècnica especialitzada, que es convertirà en subvenció a fons perdut en el cas que la proposta presentada a H2020 obtinga un resultat positiu.  
  
Estos incentius, junt amb les mesures de mobilització i suport a la preparació de propostes a H2020, que la Conselleria d'Economia, Indústria, Turisme i Ocupació coordina amb la col·laboració d'altres departaments de la Generalitat Valenciana, universitats, instituts tecnològics i centres públics d'investigació, s'espera que resulten adequats per fer possible la consecució dels objectius abans mencionats.  
  
En virtut d'això, i de conformitat amb el que disposa l'article 1.4 de l'Orde de 12 de desembre de 2006, de la Conselleria d'Empresa, Universitat i Ciència, resolc:  
  
Article 1. Objecte de la resolució  
L'objecte de la present resolució és establir, junt amb el que disposa l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), les bases reguladores i la convocatòria per a la concessió per l'Institut Valencià de Competitivitat Empresarial (IVACE) d'ajudes en forma de préstec bonificat i subvenció per a incentivar la participació d'empreses en programes europeus, en concret en la convocatòria del Programa Marc d'Investigació i Innovació 2014 2020 Horitzó-2020 (d'ara en avant H2020) per a l'exercici 2014.  
  
Article 2. Objectiu de la convocatòria  
La convocatòria busca incrementar el nombre d'empreses de la Comunitat Valenciana que participen en convocatòries del Programa Marc Horitzó 2020 i incentivar la millora de la qualitat de les propostes presentades a les dites convocatòries, aconseguint d'esta manera un major retorn a la Comunitat Valenciana de fons europeus destinats a la I+D.  
  
Article 3. Actuacions suscceptibles de suport. Requisits generals dels projectes objecte del préstec bonificat-subvenció  
3.1. L'objectiu descrit es pretén aconseguir per mitjà de la concessió de préstecs bonificats i subvencions a fons perdut per a desenrotllar projectes consistents en la preparació, elaboració i presentació de propostes per a concórrer a qualsevol dels programes destinats a empreses de H2020 les convocatòries dels quals poden consultar-se en l'adreça següent web ?http://ec.europa.eu/programmes/horizon2020/>. En funció del resultat obtingut en la respectiva convocatòria H2020, la subvenció a fons perdut es farà efectiva o se'n produirà la revocació.  
  
3.2. Per projecte s'entén qualsevol iniciativa de gasto o inversió, sobre una operació o actiu concret, que s'haja de realitzar en un termini determinat i que, de forma individual o combinada, tinga un sentit empresarial, sense perjuí que eixa iniciativa puga integrar-se, en el seua contingut o en el temps, en un pla major.  
3.3. Els projectes hauran d'haver-se iniciat després de l'1 de gener de 2014 i finalitzar abans del 31 de desembre de 2014.  
3.4. Els projectes hauran de ser realitzats per empreses amb seu o establiment productiu a la Comunitat Valenciana i els resultats dels treballs hauran de romandre o tindre impacte tangible a la Comunitat Valenciana.  
3.5. El pressupost del projecte presentat a la convocatòria H2020 haurà de ser igual o superior a 50.000 euros.  
3.6. Els costos associats al projecte no podran rebre simultàniament ajudes en el marc d'esta convocatòria i d'altres procedents d'altres administracions, amb independència de si procedixen del Fons Europeu de Desenrotllament Regional (FEDER), del Fons Europeu Agrícola de Desenrotllament Rural (FEADER) i/o del Fons Social Europeu (FSE).  
3.7. L'execució dels projectes no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat o orientació sexual, i hauran de facilitar ?o almenys no impedir- l'accessibilitat per a les persones discapacitades. Així mateix haurà d'executar-se en el marc d'un desenrotllament sostenible i de foment de la protecció i millora del medi ambient, i comptar ?en el cas que s'obtinga finançament comunitari- amb un certificat que declare la no afecció del projecte a la denominada ?Xarxa Natura?, espai físic d'especial protecció mediambiental configurat així per la Unió Europea, certificat l'obtenció del qual es gestionaria per l'IVACE.  
3.8. El projecte subvencionat no haurà d'experimentar abans de transcorreguts cinc anys des del seu terme una modificació substancial, davall este terme s'entén aquella en què:  
· la seua naturalesa o les seues condicions d'execució s'hagen vist afectades,  
· la concessió haja suposat l'atorgament d'avantatges indeguts a l'empresa,  
· o bé es produïsca un canvi en la naturalesa de la propietat d'una infraestructura o el cessament de l'activitat productiva.  
3.9. Les empreses sol·licitants podran presentar com a màxim dos projectes en esta convocatòria; en cas de presentar-ne més de dos, es tindrà en consideració els 2 últims presentats.  
  
Article 4. Empreses beneficiàries  
4.1. Podran acollir-se a estes ajudes les empreses, tant grans com pimes, que tinguen la seua seu social o establiment de producció a la Comunitat Valenciana. En queden excloses les comunitats de béns i les societats civils, així com les associacions, fundacions, administracions públiques, i en general, les entitats sense ànim de lucre.  
  
Als efectes de la present resolució, es considerarà pime l'entitat les característiques de la qual s'ajusten al que disposa l'annex I del Reglament (CE) núm. 800/2008 de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (General d'Exempció per Categories), normativa disponible en l'adreça web de l'IVACE ?http://www.ivace.es?.  
4.2. De conformitat amb allò que disposa l'article 1 del Reglament (CE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, i sense perjuí del que establix l'apartat 2 de la dita disposició, no podran obtindre la condició de beneficiàries les empreses l'activitat de les quals estiga relacionada amb:  
  
- Els sectors de la pesca i l'aqüicultura regulats en el Reglament (CE) núm. 104/2000 del Consell (DO L17, de 21.01.2000, p.22).  
- La producció primària de productes agrícoles.  
4.3. Per a l'exercici de la seua activitat les empreses beneficiàries hauran de disposar de les autoritzacions administratives preceptives, trobar-se inscrites en els registres públics pertinents, i complir amb qualssevol altres requisits exigits per les disposicions aplicables.  
4.4. En especial, les empreses beneficiàries hauran de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental, del Reial Decret Legislatiu 1/2013, de 29 de novembre, pel qual s'aprova el Text Refós de la Llei General de drets de les persones amb discapacitat i de la seua inclusió social, de la Llei Orgànica 3/2007, de 22 de març, per a la Igualtat efectiva de dones i hòmens, i de la Llei 9/2003, de 2 d'abril, per a la Igualtat entre dones i hòmens.  
4.5. No podran obtindre la condició d'empreses beneficiàries les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
4.6. Serà requisit per a ser beneficiària que l'empresa siga viable econòmicament i financerament, i es considerarà que s'incomplix este requisit quan s'incórrega en almenys dos dels següents supòsits d'acord amb informe emés per auditor extern inscrit en el ROAC (Registre Oficial d'Auditors de Comptes):  
- Que tinga un patrimoni net negatiu en l'últim any.  
- Que tinga uns resultats negatius acumulats superiors al 50 % del patrimoni net, sense considerar les pèrdues en l'últim any.  
- Que tinga un passiu corrent superior al 150 % de l'actiu corrent en l'últim any.  
- Que l'empresa tinga pèrdues en l'últim any superiors al 25 % del patrimoni net a l'inici del mateix exercici.  
4.7. Les grans empreses només podran ser beneficiàries de les ajudes en forma de préstec bonificat si es troben en una situació comparable a una qualificació creditícia de com a mínim B-.  
  
Article 5. Característiques de l'instrument financer préstec bonificat-subvenció a fons perdut. Costos incentivables  
5.1. L'instrument financer en què consistixen les ajudes tindrà per objecte la concessió d'un préstec amb bonificació del tipus d'interés i d'una subvenció a fons perdut sobre els costos subvencionables del projecte.  
5.2. Característiques del préstec:  
- Quantia del préstec: 100 % dels costos subvencionables de preparació, elaboració i presentació de propostes per a concórrer a qualsevol dels programes de H2020. La quantia global del préstec no superarà els 10.000 euros quan el pressupost del projecte presentat a la convocatòria H2020 es trobe entre els 50.000 euros i els 200.000 euros i per a projectes amb pressupost superior es limitarà a 20.000 euros.  
  
- Tipus d'interés: 0 %  
- Quotes d'amortització semestrals, el calendari del qual quedarà establit en la notificació de concessió del préstec. En tot cas, la primera quota d'amortització es farà efectiva 12 mesos després de la data de resolució de concessió del préstec, i la segona, 18 mesos després d'aquella. En conseqüència el termini d'amortització serà de 18 mesos.  
  
- Garanties: aval financer prestat per entitats de crèdit o per societats de garantia recíproca que haurà de cobrir tant l'import del préstec com qualsevol gasto derivat de l'incompliment de l'obligació de reembossament. L'aval serà del 70 % de l'import del préstec.  
- Sense comissions d'estudi ni obertura de l'operació.  
5.3. Característiques de la subvenció a fons perdut:  
- Percentatge de subvenció a fons perdut: 95 % de l'import dels costos subvencionables, sense que la quantia de subvenció a fons perdut per projecte puga superar els 10.000 o 20.000 euros, segons pressupost del projecte com s'indica en l'article 5.2. La subvenció a fons perdut es farà efectiva només en el cas que la proposta presentada per l'empresa obtinga avaluació favorable en la convocatòria emmarcada en el programa H2020 i sempre que haja tornat les quantitats en els terminis compromesos en l'escrit d'acceptació del préstec.  
  
5.4. Import màxim d'ajuda (préstec bonificat i subvenció a fons perdut):  
Les ajudes descrites estaran subjectes al règim de minimis el que suposa que l'ajuda total de minimis concedida a una única empresa, calculada com a suma dels imports de la subvenció bruta equivalent del préstec bonificat i de l'ajuda concedida en forma de subvenció a fons perdut, no serà superior a 200.000 euros durant qualsevol període de tres exercicis fiscals. Als efectes de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per a les empreses que realitzen per compte d'altri operacions de transport de mercaderies per carretera, caldrà ajustar-se als límits i condicions de l'article 3, apartats 2 i 3 de la dita disposició.  
El càlcul de la subvenció bruta equivalent de l'ajuda en forma de préstec bonificat s'efectuarà aplicant la metodologia prevista en la Comunicació de la Comissió relativa a la revisió del mètode de fixació dels tipus de referència i d'actualització (2008/C 14/02) i al tipus d'interés del mercat vigent en el moment de la concessió.  
5.5 Costos subvencionables:  
Servicis externs: gastos de consultoria i servicis equivalents destinats a formulació d'un projecte empresarial d'acord amb convocatòries del H2020, en concret: assessorament, en preparació de propostes i gestions necessàries per a presentar formalment els projectes objecte d'ajuda a les respectives convocatòries, assessorament en matèria d'acords i propietat dels resultats dels projectes i gastos associats a les gestions per a la busca de socis.  
  
Article 6. Sol·licitud de l'instrument financer préstec bonificat-subvenció  
6.1. Sol·licitud normalitzada  
Els models de sol·licitud i la resta de documentació estaran disponibles en l'adreça d'Internet de l'IVACE: ?http://www.ivace.es- i s'ompliran utilitzant els mitjans electrònics i/o telemàtics proporcionats per l'IVACE a través d'esta adreça d'Internet.  
6.2 Termini de presentació de sol·licituds:  
Per a este programa s'obrin dos terminis de presentació de sol·licituds que seran resoltes en els corresponents períodes:  
- 1r termini: des de l'endemà de la publicació d'esta convocatòria fins a l'1 de juliol de 2014 a les 14.00 hores.  
- 2n termini: des del 2 de juliol de 2014 fins al 7 d'octubre de 2014 a les 14.00 hores.  
6.3. Documentació que ha d'acompanyar a la sol·licitud normalitzada:  
6.3.1. Memòria tècnica del projecte segons model disponible en l'adreça d'Internet de l'IVACE ?http://www.ivace.es?. La memòria servirà de referent per a aplicar els criteris de valoració, és per això que un defectuós o deficient ompliment, o la seua difícil comprensió, generarà una minusvaloració del projecte o inclús una denegació de la sol·licitud.  
  
6.3.2. Estat de comptes financers dels tres últims exercicis tancats, segons model incorporat en la memòria tècnica del projecte, acompanyat d'informe firmat per auditor extern inscrit en el ROAC que quantifique els resultats econòmics de l'empresa a què fa referència l'article 4.6.  
6.3.3. Documentació relativa a la personalitat jurídica de l'empresa sol·licitant:  
a) Quan siga una societat la inscripció de la qual en el Registre Mercantil siga obligatòria, l'IVACE obtindrà la informació relativa a la personalitat jurídica de l'empresa sol·licitant, si bé podrà requerir-li directament la presentació d'algun document concret.  
b) En el cas d'empreses sol·licitants la inscripció de les quals en el Registre Mercantil no siga obligatòria (empresaris individuals, cooperatives), s'haurà d'aportar fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- DNI si és empresari individual.  
No serà necessari aportar la documentació anterior que ja estiga en poder del, IVACE sempre que es mantinga vigent i s'aportació declaració de vigència a este efecte segons model disponible en l'adreça d'Internet de l'IVACE: ?http://www.ivace.es?.  
6.3.4. El sol·licitant haurà d'aportar una declaració responsable referent a totes les altres ajudes de minimis rebudes d'esta o una altra administració durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1407/2013 de la Comissió de 18 de desembre de 2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis o a altres reglaments de minimis, així com altres ajudes rebudes pels mateixos gastos subvencionables sotmeses a un reglament d'exempció o a una decisió adoptada per la Comissió.  
  
6.4. Lloc de presentació de sol·licituds  
6.4.1. Tant la sol·licitud com la memòria i la resta de documentació es presentaran davant del Registre Telemàtic de la Generalitat, i este emetrà automàticament un resguard acreditatiu de la seua presentació, que podrà ser arxivat o imprés per l'empresa interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat. Una vegada omplit el formulari de sol·licitud des del tràmit telemàtic, s'haurà d'annexar la memòria tècnica del projecte i la resta de documentació en format electrònic. La grandària màxima de fitxer a annexar serà de 8 Mb.  
  
6.4.2. Ja que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic i sempre que estiga firmada electrònicament per mitjà d'una firma electrònica avançada basada en un certificat reconegut segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat l'oportú conveni, que poden consultar-se en la pàgina web ?http://www.pki.gva.es/puntreg\_c.htm?.  
6.4.3. D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del Registre Telemàtic de la Generalitat.  
6.5. La presentació de la sol·licitud comporta l'autorització a l'IVACE ?excepte manifestació en contra per l'empresa sol·licitant- per a demanar els certificats a emetre per l'Agència Estatal de l'Administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en què s'acredite que l'empresa sol·licitant es troba al corrent en les seues obligacions amb les dites administracions.  
En qualsevol cas l'IVACE podrà requerir directament a l'empresa sol·licitant si la informació obtinguda presenta alguna incidència.  
6.6. Si la sol·licitud aportada està incompleta o presenta errors esmenables es requerirà l'interessat perquè en el termini de 10 dies hàbils esmene la falta o acompanye els documents preceptius, amb advertència que si no ho fa es considerarà que ha desistit de la seua sol·licitud.  
6.7. Els requeriments a què es fa referència en este article, així com qualsevol altre que puga realitzar l'IVACE, s'efectuaran via telemàtica, si bé podran efectuar-se per fax o per correu electrònic o ordinari al número o a l'adreça indicada per l'empresa sol·licitant en la sol·licitud normalitzada, sempre que quede constància de la recepció per aquella.  
  
6.8. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6.9. L'aportació de documents en contestació als requeriments referits, es podrà realitzar a través del Registre Telemàtic en l'adreça d'Internet de l'IVACE, i seran aplicables els mateixos requisits sobre la utilització de firma electrònica avançada que els arreplegats en este article.  
  
  
Article 7. Instrucció i avaluació de sol·licituds. Criteris d'avaluació  
  
7.1. L'òrgan instructor del procediment de concessió d'ajudes serà l'Àrea d'Empreses i Associacions de l'IVACE.  
7.2 L'instrument financer préstec bonificat-subvenció es concedirà davall el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en este article i s'establirà una prelació segons la puntuació obtinguda respectant els límits pressupostaris disponibles.   
  
7.3. L'òrgan instructor verificarà de cada empresa sol·licitant i dels projectes presentats el compliment dels requisits exigits en la convocatòria, i en cas de resultar conforme amb esta procedirà a l'anàlisi dels projectes presentats i a l'aplicació dels criteris del programa; en el cas que la convocatòria resulte finançada per fons comunitaris es respectarà així mateix l'aplicació dels criteris de selecció del Programa Operatiu PO FEDER CV que siga aplicable per al període 2014-2020. Com a resultat de la seua actuació, l'òrgan instructor emetrà una preavaluació que serà elevada a la Comissió a què es referix l'article següent.  
  
7.4. Seran criteris d'avaluació els següents:  
1. Qualitat del projecte. Màxim 30 punts  
Es valoraran prioritàriament els projectes de preparació, elaboració i presentació de propostes dirigides a les convocatòries de Pilars de Lideratge Industrial i Reptes Socials, així com als projectes presentats en l'àmbit d'actuació de l'Institut Europeu d'Innovació i Tecnologia (EIT) i del nou Instrument Pime (SME Instrument).  
  
2. Resultats/Impacte esperable del projecte. Màxim: 70 punts  
- Propostes que impliquen lideratge. Màxim 35 punts  
Es valorarà que el sol·licitant presente una proposta individual al H2020 o per a liderar un projecte en què concorre amb altres socis.  
- Retorn esperat. Màxim 35 punts  
Es valorarà el retorn de la inversió mesurat a través de la subvenció sol·licitada per al projecte en la convocatòria de H2020  
  
Article 8. Concessió de l'instrument financer préstec bonificat-subvenció  
Després dels actes d'instrucció i l'aplicació dels criteris de valoració, els projectes seran elevats a una Comissió composta pel personal de l'IVACE que s'indica a continuació:  
- President: El director general de l'IVACE.  
- Dos representants de l'Àrea d'Empreses i Associacions.  
- El cap de l'Àrea de Suport.  
- Un tècnic de l'Àrea de Suport que actuarà com a secretari, sense vot.  
Podran assistir, amb vot, tres representants de l'àmbit empresarial, tecnològic o científic, designats pel director general de l'IVACE.  
  
La Comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quan el nombre de sol·licituds valorades positivament no permeta concedir el percentatge màxim d'ajuda establit en l'article 6 d'esta resolució en relació amb el pressupost disponible del programa, la Comissió podrà, o bé proposar l'assignació del percentatge màxim als projectes amb millor puntuació, o bé reduir el percentatge d'ajuda en la quantia que s'estime adequada a fi que el pressupost es repartisca entre un nombre més gran de beneficiaris. La Comissió optarà per una o altra mesura valorant l'eficàcia de la convocatòria.  
En els casos de sol·licituds amb idèntica puntuació, es tindrà en compte, als efectes de resoldre l'empat, la puntuació obtinguda criteri a criteri seguint un orde decreixent, segons ítems de major ponderació, fins que es produïsca el desempat.  
Vista la proposta continguda en l'acta de la Comissió, el president de l'IVACE resoldrà sobre l'adjudicació de les ajudes, fixarà expressament la quantia, i incorporarà, si és el cas, les condicions i obligacions a què haja de subjectar-se l'empresa beneficiària.  
La resolució del president de l'IVACE posarà fi a la via administrativa i el seu contingut serà notificat de forma individualitzada a cada interessat de forma telemàtica. Les subvencions concedides seran publicades en el Diari Oficial de la Comunitat Valenciana (DOCV) amb expressió del programa i crèdit pressupostari a què s'imputen, empresa beneficiària, subvenció concedida i finalitat o finalitats de la subvenció. Així mateix, les empreses beneficiàries seran incloses en una relació de beneficiaris de Fons Estructurals en compliment de la normativa sobre publicitat dels dits fons en el cas que la convocatòria compte amb finançament comunitari.  
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una d'elles perquè en cas d'augment per generació pressupostari o alliberament de crèdit, puguen ser ateses per orde de puntuació.  
  
Article 9. Desembossament del préstec al beneficiari  
Una vegada comunicada a les empreses beneficiàries la resolució de concessió, perquè puga fer-se efectiu el desembossament del préstec serà necessari que l'empresa beneficiària presente en l'IVACE aval financer prestat per entitats de crèdit o per societats de garantia recíproca que haurà de cobrir tant l'import del préstec com qualsevol gasto derivat de l'incompliment de l'obligació de reembossament. L'aval financer serà del 70 % dels dits imports. Igualment serà necessària l'aportació de documentació acreditativa de la presentació de sol·licitud a la convocatòria de H2020 prevista en el projecte.  
La presentació tant de l'aval com de la documentació acreditativa de la presentació de sol·licitud a la convocatòria H2020 prevista en el projecte podrà produir-se fins a la data límit de 29 de gener de 2015, coincident amb la data límit de justificació del projecte.  
Una vegada validat l'import i contingut de l'aval, l'IVACE, o una entitat col·laboradora, formalitzarà un document específic de condicions que comunicarà al beneficiari i realitzarà el desembossament del préstec al compte corrent que este haja indicat. En el document emés el beneficiari acceptarà les condicions del préstec, inclòs el pla de venciments.  
  
En tot cas, l'empresa beneficiària podrà sol·licitar la cancel·lació anticipada del préstec.  
  
Article 10. Amortització del préstec i cobrament de la subvenció a fons perdut  
El beneficiari iniciarà l'amortització del préstec en els terminis i les condicions acceptades i segons el que disposa l'article 5.2 «Característiques del préstec».  
El pagament de la subvenció a fons perdut es produirà només en el cas que l'empresa beneficiària obtinga i presente en l'IVACE informe d'avaluació favorable de la seua proposta al H2020, i sempre que haja tornat les quantitats en els terminis compromesos en l'escrit d'acceptació del préstec.  
L'incompliment de les condicions estipulades en el document d'acceptació de condicions del préstec, deixarà sense efecte totalment o parcialment la resolució de concessió de la part de subvenció a fons perdut. Així mateix, l'incompliment de les condicions de devolució del préstec generarà l'obligació de tornar anticipadament les quantitats indegudament rebudes i meritarà l'interés de demora previst en la Llei General de Subvencions des del moment del desembossament del préstec.  
  
  
Article 11. Obligacions de les empreses beneficiàries  
Les empreses beneficiàries assumiran les obligacions següents:  
a) Execució del projecte:  
a.1) L'empresa beneficiària haurà de realitzar el projecte objecte de subvenció en la forma descrita en la memòria presentada junt amb la sol·licitud normalitzada, i de manera que es complisca la finalitat de les ajudes, açò és, la presentació de projectes a convocatòries H2020. En l'execució s'hauran de respectar els costos indicats en la notificació de concessió de l'IVACE i pels imports que en ella s'especifiquen.  
Qualsevol modificació del projecte haurà de comptar amb l'aprovació prèvia de l'IVACE, sol·licitada i justificada per escrit, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració. Podran validar-se, sense necessitat d'autorització prèvia, aquelles modificacions que no afecten qüestions fonamentals, sempre que es justifique adequadament en la memòria resum d'execució del projecte perquè, a criteri del tècnic de l'IVACE que verifica la justificació de l'ajuda, puga admetre's.  
a.2) Quant al període subvencionable dels gastos només seran tinguts en consideració els compresos entre l'1 de gener de 2014 i el 31 de desembre de 2014.  
a.3) Quan l'import d'un gasto subvencionable supere, IVA exclòs, la quantia de 17.999,99 euros en el supòsit de subministrament de béns d'equip o prestació de servicis per empreses de consultoria o assistència tècnica, l'empresa beneficiària haurà de sol·licitar abans de la contracció del gasto ?i aportar-les amb la justificació del projecte- com a mínim tres ofertes de diferents proveïdors -sense vinculació entre ells- llevat que per les especials característiques dels gastos subvencionables no hi haja en el mercat suficient nombre d'entitats que el subministren o presten, i així es faça constar en un informe firmat pel representant legal que haurà de contindre almenys:  
- Quines van ser les característiques dels gastos que van fer impossible la localització d'un mínim de tres ofertes.  
- Una explicació de com es va realitzar la busca de proveïdors.  
Este informe no serà admés com a justificant de la no presentació de 3 ofertes si el seu argument es basa en:  
· Les característiques del proveïdor (per exemple: «proveïdor habitual», o «subministrador únic» sense que en este cas s'aporten més dades que ho acrediten).  
· Les característiques genèriques del bé o servici (per exemple: «caràcter tecnològic del servici»).  
· Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
Així mateix hauran d'acompanyar un annex a l'informe que documente com s'ha realitzat la busca de proveïdors del bé o servici.  
La selecció de les ofertes haurà de realitzar-se entre empreses de les quals almenys dos d'elles no siguen empreses associades al beneficiari i membres de la seua Junta Directiva o Consell d'Administració, ni tinguen drets de vot superiors al 50 %. La petició d'ofertes procurarà documentar-se de forma escrita, i en tot cas serà necessari que vagen firmades i segellades per les respectives empreses oferidores, consignant-se les seues dades identificatives. L'elecció entre les ofertes presentades haurà de recaure en la més econòmica, i s'haurà de justificar en un informe l'elecció en un altre sentit.  
La no presentació dels informes a què fa referència el paràgraf anterior, o la seua insuficiència, donarà lloc a la no consideració del cost subvencionable, amb la consegüent minoració o revocació del préstec bonificat-subvenció concedit, sense perjuí de la facultat de l'IVACE de demanar, a càrrec de l'empresa beneficiària, una taxació pericial del bé subvencionat i recalcular en funció d'esta la subvenció concedida.  
  
b) Acreditació de la realització del projecte:  
b.1.) Amb data límit de 29 de gener de 2015, o data posterior que puga establir-se, el beneficiari haurà de presentar davant de l'IVACE els justificants de gasto i pagament i la documentació requerida en el «Manual d'instruccions de justificació d'ajudes» aprovat per resolució del director general de l'IVACE, així com l'aval financer i l'acreditació de la presentació de la sol·licitud d'ajuda a programes de la convocatòria H2020, si no s'han aportat amb anterioritat.  
b.2.) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu. Queden exclosos els pagaments realitzats en efectiu o per caixa.  
b.3.) En el cas que l'orde de transferència i/o l'apunt de l'extracte bancari siguen globals i per tant estiguen referits a diversos justificants de gasto, relacionats o no amb el projecte, serà necessari acompanyar una relació d'estos degudament detallada en què apareguen el destinatari, la identificació del justificant del gasto (el número de la factura o el concepte d'esta) i l'import pagat. Esta relació haurà de ser segellada per l'entitat financera.  
b.4.) El «Manual d'instruccions de justificació d'ajudes» podrà exigir que s'acompanyen d'un informe d'auditor o empresa inscrita en el ROAC (Registre Oficial d'Auditors de Comptes) d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007) així com d'un llistat de comprovació del compliment dels requisits del «Manual d'instruccions de justificació d'ajudes», firmat per l'auditor i visat pel representant legal de l'empresa beneficiària.   
  
b.5.) Documentació acreditativa del compliment de les condicions i obligacions específiques en el «Manual d'instruccions de justificació d'ajudes».  
b.6.) Notificacions sobre resultat obtingut en l'avaluació de la proposta presentada a la convocatòria H2020. Perquè puga ser efectiva la subvenció a fons perdut el beneficiari haurà d'aportar l'informe d'avaluació favorable de la seua proposta al H2020 i es fixarà com a data màxima per a este tràmit l'establida per a cancel·lació del préstec.  
  
c) Devolució del préstec:  
El beneficiari haurà de subjectar-se als terminis i les condicions de devolució del préstec establits en l'article 5.2. d'esta resolució i en l'escrit d'acceptació de condicions subscrit prèviament al seu desembossament.  
d) Altres obligacions:  
d.1) Inserir en el material divulgatiu relacionat amb la difusió del projecte el logotip d'IVACE disponible en ?http://www.ivace.es?.  
d.2) Complir les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
  
d.3) En cas d'obtindre finançament comunitari en el marc d'esta convocatòria, conservar durant un període de 15 anys -i en tot cas durant el termini que establisca el Programa Operatiu FEDER de la Comunitat Valenciana per al període 2014-2020- els documents justificatius de la realització del projecte o activitat, i els relacionats amb els gastos i pagaments i amb les auditories corresponents, mentres puguen ser objecte de comprovació i control. En este sentit, es conservaran els originals dels documents o còpies certificades conformes amb els originals sobre suports de dades generalment acceptades, entenent per estes les fotocòpies de documents originals, les microfitxes de documents originals, les versions electròniques de documents originals i els documents que només existisquen en versió electrònica. En cas de no obtindre finançament comunitari, el termini de conservació a què es referix este apartat s'establix en 8 anys, i mentres puguen ser objecte de verificació i control en tot cas.  
d.4) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. Tant en el cas que la present convocatòria es finance amb fons comunitaris com en el cas que el beneficiari realitze per compte d'altri operacions de transport de mercaderies per carretera o la seua activitat o sector es trobe en la situació descrita en l'article 1.2 del Reglament (UE) núm. 1407/2013 de la Comissió de 18 de desembre de 2013, en l'execució de les operacions s'haurà de mantindre a més un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional. En este sentit hauran de presentar en el compte justificatiu de la subvenció un llistat en què cada apunt que es faça d'un gasto, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia del dit apunt que té relació amb la subvenció concedida, i es reflectirà en el dit llistat tant el número d'apunt i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat ací referida.  
d.5) Actualitzar qualsevol documentació presentada que haja experimentat alguna modificació.  
d.6) Respondre de la veracitat dels documents aportats i en general de la informació facilitada.  
d.7) Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de la seua execució.  
d.8) Comunicar a l'IVACE altres ajudes subjectes al règim de minimis (independentment dels costos subvencionables) i/o altres ajudes públiques o privades que hagen obtingut o sol·licitat per als mateixos costos subvencionables. En cas de concurrència amb altres ajudes pels mateixos costos subvencionables, quedarà sense efecte la ja concedida per l'IVACE (tant el préstec bonificat com la subvenció a fons perdut), excepte renúncia expressa a la concedida per l'altra Administració.  
  
d.9) Complir totes les obligacions que deriven de la normativa d'aplicació especificada en l'article 14 d'esta resolució.  
  
Article 12. Control i verificació. Minoracions i revocacions  
Tant les empresa beneficiàries com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració Central de l'Estat i de la Generalitat, o ?en cas de comptar la convocatòria amb finançament comunitari- de la Unió Europea i els seus representants autoritzats, i hauran de facilitar en tot moment la informació que se sol·licite en l'exercici de les dites actuacions, i en especial posar a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.  
A resultes de les verificacions efectuades a l'empresa beneficiària, el projecte podrà ser objecte de minoració o revocació tant si l'empresa ja ha complit els terminis d'amortització com si es troba en el període de devolució. En ambdós casos, haurà de restituir-se l'interés de demora corresponent de les quantitats indegudament percebudes des del moment de la seua obtenció.  
De conformitat amb l'article 5.3, l'ajuda total tindrà una minoració per import equivalent a la subvenció a fons perdut en cas de no acreditar que la proposta presentada per l'empresa ha obtingut una avaluació favorable en la convocatòria H2020.  
Així mateix, l'incompliment per les empreses beneficiàries de qualsevol de les obligacions establides en esta resolució podrà donar lloc a la minoració o a la revocació de la part de subvenció a fons perdut en funció de les circumstàncies ocorregudes i d'una valoració d'estes. En el cas que l'ajuda ja s'haja pagat, haurà de procedir-se al reintegrament de la quantitat percebuda i dels interessos de demora des del moment del pagament de la subvenció en la forma prevista en la legislació sobre subvencions. De conformitat amb la dita normativa, l'incompliment de l'obligació de reintegrament tindrà entre altres efectes la impossibilitat de ser empresa beneficiària en successives convocatòries, sempre que es trobe en període executiu.  
  
  
Article 13. Dotació pressupostària  
13.1. El pressupost per a la concessió dels instruments financers previstos en la present resolució serà d'1.000.000 d'euros a càrrec de la línia PT055000 distribuïts a parts iguals entre els dos períodes de convocatòria.  
Si una vegada concedit l'instrument financer préstec bonificat-subvenció corresponent a les sol·licituds presentades durant el primer termini de presentació de sol·licituds no s'esgota el pressupost disponible, el pressupost sobrant podrà utilitzar-se per a incrementar el pressupost per a la concessió de l'instrument financer corresponent a les sol·licituds presentades durant el segon termini.  
En qualsevol cas es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior al gasto inicialment previst, o de les que es deriven obligacions liquidades o reconegudes per import inferior a l'ajuda que va ser concedida al seu dia, o bé quan este augment siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que pertoque, i a la seua publicació en el Diari Oficial de la Comunitat Valenciana amb caràcter previ a la resolució de concessió. En estos supòsits s'aprovaran les corresponents modificacions de la convocatòria que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
13.2. El programa podrà comptar amb finançament del Fons Europeu de Desenrotllament Regional (FEDER) en un percentatge del 50 %.  
  
Article 14. Marc normatiu  
Les ajudes arreplegades en la present resolució es concediran d'acord amb el que establix:  
- L'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).  
- La Llei 38/2003, de 17 de novembre, General de Subvencions, i les disposicions de desplegament.  
- El Decret legislatiu de 26 juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
  
- El Reglament CE núm. 1083 del Consell d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, el Fons Social Europeu i el Fons de Cohesió i el Reglament CE Núm. 1828/2006 que fixa les seues normes de desplegament i la resta de normativa sobre Fons Estructurals.  
- L'Orde EHA/524/2008, de 26 de febrer, per la qual s'aproven les normes sobre els gastos subvencionables dels programes operatius del Fons Europeu de Desenrotllament Regional i del Fons de Cohesió.  
  
- Reglament (UE) núm. 1407/2013 de la Comissió, de 18 de desembre de 2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352 de 24.12.2013)  
- El Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat.  
- El Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat.  
- Qualsevol altra normativa que per la matèria li siga aplicable.  
  
Article 15. Publicitat comunitària. Obligacions.  
En el cas que la present convocatòria compte amb finançament comunitari, l'empresa beneficiària s'assegurarà que les parts que intervenen en el projecte han sigut informades del cofinançament en un 50 % pel Fons Europeu de Desenrotllament Regional (FEDER) i anunciarà clarament que el projecte ha sigut seleccionat en el marc del Programa Operatiu FEDER de la Comunitat Valenciana per al període 2014-2020. Per a complir este requisit, l'empresa beneficiària haurà de:  
  
- Col·locar en els béns tangibles subvencionats adhesius identificatius de la marca FEDER en la forma establida en el Manual d'Instruccions de Justificació, i incloure el logotip FEDER i una declaració relativa al cofinançament del projecte pels Fons FEDER, tot això en la forma que s'establisca en la normativa d'aplicació al Programa Operatiu FEDER de la CV per al període 2014-2020.  
Article 16. Entitats col·laboradores i assistència tècnica.  
L'IVACE subscriurà un conveni o instrument jurídic amb entitats col·laboradores perquè, actuant en nom seu i pel seu compte, entregue i distribuïsca els fons a les empreses beneficiàries o perquè l'assistisquen en determinades funcions auxiliars a la gestió dels expedients, o bé per a la concessió dels avals vinculats al projecte.  
  
DISPOSICIÓ FINAL  
  
Primera  
Es faculta el director general de l'IVACE per a dictar les resolucions necessàries per al desenrotllament, eficàcia i execució de la present convocatòria.  
  
Segona  
Esta resolució entrarà en vigor l'endemà de ser publicada en el Diari Oficial de la Comunitat Valenciana.  
  
València, 19 de maig de 2014.- El president de l'IVACE: Máximo Buch Torralva.